Drie kinders dood in ou motor aangetref(Argieffoto: Miguel Roberts/AP) ’n Geregtelike doodsondersoek word gedoen nadat die liggame van drie jong kinders Woensdag in ’n ou ongebruikte motor op ’n erf naby Morokweng in Noordwes aangetref is. Brig. Sabata Mokgwabone, polisiewoordvoerder, sê die ouma van die twee kinders het hulle en ’n maat omstreeks 10:00 by haar huis in die Botsalano-nedersetting agtergelaat om ’n begrafnis te gaan bywoon. Die ouma het omstreeks 15:30 teruggekeer en op die kinders se liggame in die ou voertuig afgekom. Die omstandighede rakende die vierjarige Thabo Mohibidu en sy sussie, Thoriso, en hul sesjarige maat Bokao Sheleng word ondersoek. In onverwante voorvalle is die liggame van drie kinders Saterdag in ’n vrieskas in Taung aangetref, en Maroela Media het ook berig van die liggame van twee seuntjies wat vroeër vandeesmaand in ’n motorwrak in die Tzaneen-omgewing in Limpopo gevind is. Die seuntjies, albei drie jaar oud, het vermoedelik in die motorwrak gespeel toe die motordeure gesluit het. Hulle was in die wrak vasgekeer en het weens die versengende hitte omgekom. Die soektog na ’n driejarige seuntjie en ’n vierjarige dogtertjie het verlede maand ook tragies geëindig toe die liggaam van die seuntjie in ’n ou motor in Newton in Wellington gekry is.